Karin Nødgaard (DF), 2008-04-24:
Det beslutningsforslag, vi langt om længe er nået frem til at behandle, drejer sig om den kulturelle ulighed, som ifølge forslagsstillerne er meget markant i Danmark.
Det er selvfølgelig interessant, at Socialdemokraterne kommer med nogle konkrete forslag til, hvorledes tilbud og aktiviteter i kulturen kan ændres i både udformning og indhold.
Det økonomiske i forslagene og en eventuel gennemførelse af dem synes jeg måske der mangler lidt oplysninger om.
Det er jo meget vigtigt, når man som forslagsstiller prøver at komme med nogle forslag, at der så også er nogle økonomiske udregninger, så vi andre har lidt nemmere ved at forholde os til, om det vil være realistisk at føre nogle af de her ideer ud i livet; flere af dem er jo også meget interessante at læse.
Det er vigtigt, at der er tilbud til alle, uanset hvor man bor i landet.
Ifølge forslaget synes jeg, det ser ud, som om det står meget skidt til i Danmark og der er meget ringe vilkår for kulturel deltagelse og udfoldelse.
Så galt synes Dansk Folkeparti nu ikke at det står til i Danmark.
Der er flere gode tiltag på vej, og der er også meget, som er blevet gennemført, det har vi også hørt tidligere fra ministerens side.
Der findes utrolig mange gode aktiviteter og mange mennesker, som gør en forbilledlig indsats, for at vi som borgere skal få den kulturelle dimension med ind i vores hverdag.
Der er selvfølgelig mange, der gør det lønnet, men jeg synes også, det er værd at nævne, at der også er mange, der gør det frivilligt.
Jeg synes også, det er vigtigt, at vi i dag kommer ind på, hvorledes børn og unge får kulturelle input i deres hverdag, for der er jo en stor forskel på den kultur, vi egentlig drøfter.
Det behøver jo ikke alt sammen at være finkulturelt, for der er en stor tradition for, at børn og unge deltager i kulturlivet; det kunne forstås som værende foreningslivet, at man deltager i sport, at man er spejder, eller at man går i musikskole - det er jo også alt sammen kultur.
På disse områder er Danmark jo helt specielt, da vi har så stolte traditioner, og det er en stor opgave for os som politikere at sende signaler om og også udtrykke glæde over, at der er disse tilbud i vores hverdag, og hvor stor vigtigheden er deraf.
Vi er i Dansk Folkeparti også meget opmærksomme på, at der ikke skal være - og det vil jeg gerne understrege - væsentlige økonomiske incitamenter, der gør, at man f.eks. ikke kan fortsætte med sin kulturelle aktivitet, men at det må koste noget for den enkelte og den enkeltes familie, kan vi jo ikke helt ændre ved.
Vi har dog en stor tiltro til, at kommunerne, også efter at de blevet meget større, har evnen og viljen til at bidrage.
Det er vigtigt, at man ikke laver al for megen statslig indblanding, hvis kommunerne egentlig formår at leve op til deres opgaver.
Jeg synes også, de skal have lov til at have deres tid til at få det hele til at fungere, også inden for kulturen.
Vi er også bekendt med, at der er større forskelle på kommunerne i Danmark og også de borgere, der bor i de respektive kommuner.
Derfor er det selvfølgelig relevant, at man især i dialog med de kommuner, som måske ikke mener, de helt kan leve op til at tilbyde et alsidigt kulturliv, giver nogle tilbud, som kan tiltrække et bredt udsnit af befolkningen.
Der er så det med den geografiske skævvridning, som der jo desværre er på nogle områder, og den synes jeg også er uheldig.
Jeg vil så også lige hæfte mig lidt ved, at vi i dag behandler et forslag, der hedder noget med ulighed.
Jeg synes egentlig, det er lidt synd, at oppositionen så ofte vælger at bruge det her ord, fordi det jo så gør, at der næsten går inflation i det.
Jeg vil godt sige, at Dansk Folkeparti er helt bevidst om, at man fra barnsben skal have kulturarven med i sin bagage, og at det også er noget af det, der er med til at udvikle en positivt - både som menneske, sådan selv, og som medborger - og derfor har vi da stor forståelse for, at der bliver ydet noget fra det offentliges side, men mener også, at der ligger et stort ansvar hos den enkelte borger.
Som jeg indledningsvis sagde, er der jo ikke ret mange økonomiske beregninger med i forslaget, og det synes jeg ville have været meget væsentligt for, at vi kunne gå ind og sige, hvordan vi skulle arbejde videre med det.
Men jeg vil da sige, at i hverdagen er Dansk Folkeparti meget optaget af at lytte og være i dialog med de mennesker, som mener, at der på deres respektive områder inden for kulturen måske er noget, som halter bagefter og ikke hænger sammen; det kan være både de store og de mindre kulturelle områder.
Jeg vil da også lige pointere, at det jo bl.a. ses af, at Dansk Folkeparti tager meget aktivt del i finansloven, og at vi selvfølgelig også generelt er opmærksomme på de muligheder, der er for at fordele midlerne.